32003R1669
L 244/57
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1669/2003 НА КОМИСИЯТА
от 1 септември 2003 година
за прилагане на Регламент (ЕО, Евратом) № 58/97 на Съвета по отношение на сериите данни, които трябва да бъдат създадени за структурната бизнес статистика и за изменение на Регламент (ЕО) № 2701/98 относно серия от данни, които да бъдат съставени за структурната бизнес статистика
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО, Евратом) № 58/97 на Съвета от 20 декември 1996 г. относно структурната бизнес статистика (1), последно изменен с Регламент (ЕО) № 1668/2003 на Комисията (2), и по-специално член 12, ii), v) и vii) от него,
като има предвид, че:
(1)
Регламент (ЕО, Евратом) № 58/97 установи обща рамка за изготвянето на статистически данни за Общността за структурата, дейността, конкурентоспособността и постиженията в банковия сектор и в сектора на пенсионните фондове в Общността.
(2)
Регламент (ЕО) № 2701/98 на Комисията (3), изменен с Регламент (ЕО) № 1614/2002 (4), включва сериите данни, които да бъдат предадени с оглед привеждането в действие на Регламент (ЕО, Евратом) № 58/97. Във връзка с измененията, въведени в Регламент (ЕО, Евратом) № 58/97 с Регламент (ЕО) № 2056/2002 г. на Европейския парламент и на Съвета (5), е необходимо да бъдат определени сериите данни, които да бъдат предадени, и адаптациите към съществуващите серии.
(3)
Необходимо е да бъде определена честотата, с която трябва да бъдат изготвяни допълнителните статистически данни за разходите за опазване на околната среда, първата референтна година за изготвянето на резултатите, установени в член 3 от Регламент (ЕО, Евратом) № 2056/2002. Необходимо е да бъде определена разбивката на резултатите за изготвянето на статистически данни за разходите по опазване на околната среда, за да се гарантира предоставянето на сравними и хармонизирани статистически данни от държавите-членки.
(4)
Необходимо е да бъде уточнено по какъв начин да бъдат разбити резултатите за изготвяне на статистически данни за кредитните институции и пенсионните фондове, с цел да гарантира предоставянето на сравними и хармонизирани статистически данни от държавите-членки.
(5)
Мерките, предвидени в настоящия регламент, са в съответствие със становището на Статистическия програмен комитет,
ПРИЕ НАСТОЯЩИЯ РЕГЛАМЕНТ:
Член 1
Приложението към Регламент (ЕО) № 2701/98 се изменя в съответствие с приложение I към настоящия регламент.
Член 2
Разбивките на резултатите и първата референтна година за изготвянето на резултатите, посочени в членове 4, 8 и 9 от Регламент (ЕО, Евратом) № 58/97 относно характеристиките, изброени в раздел 4 от приложение 6 към същия регламент, се специфицират в сериите данни, включени в приложение II към настоящия регламент.
Член 3
Разбивките на резултатите и първата референтна година за изготвянето на резултатите, посочени в членове 4, 8 и 9 от Регламент (ЕО, Евратом) № 58/97 относно характеристиките, изброени в раздел 4 от приложение 7 към същия регламент, се специфицират в сериите данни, включени в приложение III към настоящия регламент.
Член 4
Държавите-членки изготвят сериите, посочени в членове 1 и 2 от настоящия регламент, за данните относно референтната 2001 г. и следващите години за характеристики 21 12 0 и 21 14 0 от приложение 2, както и характеристиките, изброени в раздел 4 от приложение 6 към Регламент (ЕО, Евратом) № 58/97.
Държавите-членки изготвят сериите данни, посочени в член 3 от настоящия регламент, по отношение на данните за референтната 2002 г. и следващите години за характеристиките, изброени в раздел 4 от приложение 7 към Регламент (ЕО, Евратом) № 58/97.
Член 5
Настоящият регламент влиза в сила на 20-ия ден след публикуването му в Официален вестник на Европейския съюз.
Настоящият регламент е задължителен своята цялост и се прилага пряко във всички държави-членки.
Съставено в Брюксел на 1 септември 2003 година.